paragraph_text: Padajući popis (eng. drop-down list, također drop-down; drop-down menu, drop menu, pull-down list, picklist) je element grafičkog korisničkog sučelja. Omogućuje korisniku izabrati jednu vrijednost s popisa. Sličan je popisnom okviru, ali nije stalno proširen radi prikazivanja stavaka u popisu. Kad je padajući popis neaktivan, prikazuje jednu vrijednost. Kad je aktiviran, prikazuje (pada k dolje) popis vrijednosti, od kojih korisnik može izabrati jednu. Kad korisnik izabere novu vrijednost, kontrola se vraća u neaktivno stanje, prikazujući izabranu vrijednost. Često se koristi u dizajniranju grafičkih korisničkih sučelja, uključujući i web dizajn.